Rošková, Ľubica, poslankyňa NR SR (2011-07-11):
Vážený pán podpredseda Národnej rady, pán minister, kolegyne, kolegovia, celý deň rozprávame o Zákonníku práce. Uvedomujem si, že Zákonník práce zohráva dôležitú úlohu pri vytváraní vyváženého vzťahu medzi zamestnávateľom a zamestnancom s cieľom napomáhať pri aktívnej politike na trhu práce. Nebudem sa vyjadrovať k tomu, čo tu už bolo povedané. Podnetom pre moje vystúpenie bolo vlastne vysvetlenie názoru pána ministra na sociálnom výbore k § 63 ods. 1 písm. d) 4. bodu Zákonníka práce, v ktorom podľa nového sa uvádza, že výpoveď daná zamestnávateľom môže byť z dôvodu, ak zamestnanec neuspokojivo plní pracovné úlohy a zamestnávateľ ho v posledných dvoch mesiacoch vyzval na odstránenie nedostatkov a zamestnanec ich v primeranom čase neodstráni.“ Toľko je citácia. Odpoveď pána ministra bola, že je to podľa neho dostatočný čas. Domnievala som sa, že je to výsledok nejakých odborných poznatkov. A preto som zisťovala, ako je to v praxi vo viacerých firmách so širokospektrálnymi profesiami z môjho regiónu, vo firmách, ktoré sú technicky zamerané. Zamerala som sa na rôzne druhy profesií od operátorov výroby, cez administratívu technického charakteru až po výskumných pracovníkov. Týmto prieskumom som zistila, že každá z uvedených pracovných činností alebo iných výrobných profesií kladie iné nároky na teoretické poznatky i praktické zručnosti. Možno súhlasiť, že dva mesiace na získanie pracovných zručností v profesiách operátorov výroby v pásovej výrobe sú dostatočné. Pracovník je schopný primerane zvládnuť pracovné zaradenie za dva-tri týždne. Na zložitejšiu pozíciu, napr. na pozíciu zoraďovača je priemerný čas pre zácvik štyri až osem týždňov, pričom musí prejsť cez nižšiu pozíciu operátora výroby. Jeho čas na primerané zvládnutie trvá pomerne dlhšiu dobu a do dvoch mesiacov ju zvládnu len technicky veľmi zruční jednotlivci. Úplne ináč sa zapracúvajú administratívno-technickí pracovníci, kde sú na to dva mesiace jednoznačne málo a kde daný proces trvá minimálne dva až štyri mesiace. Ak budeme vychádzať z faktu, že každý zamestnávateľ má jedno z kritérií dobrého fungovania svojej firmy stabilizáciu zamestnancov, tak by zamestnávateľ mal skúmať jednak technické zručnosti a odborné schopnosti, ktoré sú nevyhnutné pre zvládnutie daných úloh. Ďalej sa domnievam, že veľmi dôležité sú aj ľudské zručnosti, ako je schopnosť komunikovať a pracovať v týchto profesiách súčasne jednotlivo, ale zároveň aj v skupine. Na základe týchto poznatkov si môže zamestnávateľ vypracovať stratégiu minimálnych nákladov na zamestnanca a rozhodnúť, čo je pre firmu väčšia strata, či je to častejšia fluktuácia a s tým súvisiace zacvičovanie stále nových pracovníkov alebo poznanie všetkých činiteľov, s dostatočným časom aj pre zamestnanca na nápravu chýb. Každá z týchto smerovaní má určité pozitíva, ale aj negatíva a súvisí s organizačným usporiadaním danej firmy. Jednoznačne však môžeme vysloviť názor v súlade so Zákonníkom práce, že ak zamestnanec nezvláda dané úlohy, zamestnávateľ je povinný ho na to písomne upozorniť a stanoviť primeranú lehotu na odstránenie nedostatkov. Navrhované znenie Zákonníka práce teda navrhuje skrátiť obdobie pre posudzovanie neuspokojivého plnenia pracovných úloh, a to zo šiestich mesiacov na dva mesiace. Zamestnávateľ môže dať zamestnancovi výpoveď pre neuspokojivé plnenie pracovných úloh. Ak zamestnanec napriek písomnému upozorneniu zamestnávateľa v primeranom čase neodstráni svoje nedostatky, bude prepustený. Zamestnávateľ je povinný stanoviť zamestnancovi aj primeranú lehotu na odstránenie nedostatkov. Ak by nebola dodržaná primeranosť lehoty na odstránenie nedostatkov, príslušný súd by mohol v rámci súdneho konania vysloviť neplatnosť výpovede zamestnávateľa. Dvojmesačná lehota na uplatnenie tohto výpovedného dôvodu je veľmi krátka na to, aby zamestnancovi mohla byť poskytnutá primeraná lehota na odstránenie nedostatkov a zároveň aby zamestnávateľ mohol objektívne zhodnotiť, či zamestnanec odstránil zamestnávateľom vytknuté nedostatky. Vzhľadom na uvedené nie je vhodné skrátiť lehotu ne uplatnenie výpovedného dôvodu pre neplnenie pracovných povinností zo šiestich mesiacov na dva mesiace, ale navrhujem ponechať doterajšie znenie zákona. Bližšie o tom bude hovoriť pán kolega v rámci svojho návrhu. Ďakujem pekne. (Potlesk.)